作者:王奕
標題:沁園春
內容:耳目肺腸，不由我乎，更由乎誰。也不必君平，不消詹尹，不疑何卜，不卜何疑。三徑歸來，一時有見，豈為黃初與義熙。天下事，但行其可，自合乎宜。大哉用易乘時。縱烏喙那能食子皮。嘆失若塞翁，失為得本，贏如劉毅，贏乃輸基。大黠小痴，有餘不足，誰必彭殤早與遲。眼前物，縱銅山金屋，一瞑全非。